A "Gotham Central" cselekménye hétköznapi rendőrök szemszögéből mutatja be a DC Comics füzeteinek kitalált világát, bizonyos tekintetben hasonlóan mint ahogyan azt Kurt Busiek és Alex Ross 1994-ben megjelent "Marvels" című sorozata tette, melynek narrátora egy fotóriporter volt. Greg Rucka és Ed Brubaker ezért igyekeztek, hogy a történetek minél közvetlenebbek és személyesebbek legyenek. Michael Lark véleménye szerint a sorozat a rendőrök nézőpontjából egy egészen más világot mutat be Gotham City-ből, mint ahogyan azt az olvasók korábban más sorozatokból, az álarcos igazságtevők szemszögéből megismerhették. „Ha Mr. Fagy megöl valakit, az rengeteg túlórát fog jelenteni [a rendőrök számára] és végül azt, hogy a fényszórókat a háztetők felé kell irányítani. Azt fogja jelenteni, hogy ezek az emberek, akik különleges kiképzést kaptak, és akik felesküdtek a törvényes rend fenntartására és a polgárok védelmére, valószínűleg nem fogják tudni elvégezni a munkájukat, és engedniük kell, hogy azt egy ostoba kosztümbe bújt önkényes igazságtevő tegye meg helyettük.” – nyilatkozta Lark, aki Gotham városának mindennapjait a World Trade Center ellen elkövetett terror- és a Beltway-orvlövésztámadások véget nem érő, egymást követő ismétlődéseinek hasonlatával jellemezte.